་དོན་མཛད་པར་བསམས་ལ། གོང་གི་སྔགས་དང་བཅས་པས་ས་དཀར་གསོལ། དེ་ནས་མེ་ཏོག་ཐོགས་ལ། ཨོཾ་སརྦ་ཏ་ཐཱ་ག་ཏ་མ་ཎི་ཤ་ཏ་དཱིཔྟེ། དེ་བཞིན་གཤེགས་པ་ཐམས་ཅད་ཀྱི་ནོར་བུ་བརྒྱ་ཕྲག་མར་མེ་མ། ཛྭ་ལ་ཛྭ་ལ་དྷརྨྨཱ་དྷཱ་ཏུ་གརྦྷེ་སྭཱ་ཧཱ། འབར་བ་འབར་བ་ཆོས་ཀྱི་རིང་བསྲེལ་སྙིང་པོ་མ། ཞེས་དང་རྟེན་འབྲེལ་སྙིང་པོ་བརྗོད་ཅིང་མེ་ཏོག་འཐོར་བ་ནི་རབ་གནས་བསྡུས་པར་འགྱུར་ཞིང་། བསོད་ནམས་འདི་ཡིས་ཐམས་ཅད་གཟིགས་པ་ཉིད། ། ཐོབ་ནས་ཉེས་པའི་དགྲ་རྣམས་ཕམ་བྱས་ཏེ། ། སྐྱེ་རྒ་ན་འཆིའི་རྦ་ཀློང་འཁྲུགས་པ་ཡི། ། སྲིད་པའི་མཚོ་ལས་འགྲོ་བ་འདོན་པར་ཤོག། ཅེས་པས་དགེ་བ་བསྔོ་བ་སྟེ། དེ་དག་ནི་སཱཙྪའི་ཆོ་ག་རྒྱས་པར་བྱ་བའི་ཚུལ་ལོ། ། ཡང་ན་འཇིམ་པ་སྭ་བྷཱ་ཝས་སྦྱང་བ་ནས། རྣམ་པར་སྣང་མཛད་འོད་ཀྱི་རྒྱལ་པོའི་སྔགས་ཉེར་གཅིག་བཟླས་པའི་བར་སྔར་བཞིན་བྱས་ལ། འདེབས་པའི་ཚེ་རྟེན་འབྲེལ་སྙིང་པོ་ཁོ་ན་ཟློ་ཞིང་བཏབ་པས་སཱཙྪ་སྐུ་གསུམ་གྱི་ངོ་བོར་གྲུབ་པར་བསམས་ལ། རབ་ཏུ་གནས་པའི་སྔགས་རྣམས་བརྗོད་དེ། དགེ་བ་བསྔོ་བ་གོང་ལྟར་བྱ་བ་ནི་འབྲིང་དུ་བྱ་བའི་ཚུལ་ལོ། ། ཡང་ན་འཇིམ་པའི་གོང་བུ་ལ་རྣམ་པར་སྣང་མཛད་འོད་ཀྱི་རྒྱལ་པོའི་གཟུངས་ཅི་ནུས་བཟླས་པས་བྱིན་གྱིས་བརླབས་ཏེ་རྟེན་འབྲེལ་སྙིང་པོ་ཟློ་ཞིང་བཏབ་ལ། རབ་གནས་ཀྱང་སྔགས་དེ་ཉིད་ཀྱིས་མེ་ཏོག་འབུལ་བ་དང་དགེ་བ་བསྔོ་བ་ནི་བསྡུས་པར་བྱ་བའི་ཚུལ་ལོ། ། གཤིན་དོན་དུ་རུས་བུ་ལ་སོགས་པ་ལས་སཱཙྪ་འདེབས་པའི་ཆོ་ག་ནི་ཀུན་རིག་གི་རྩ་རིག་འདོན་པ་སོགས་གཞན་དུ་གསལ་བས་འདིར་མ་བྲིས་སོ། ། དེ་ལྟར་ཆོ་ག་རྒྱས་འབྲིང་བསྡུས་གསུམ་གང་རུང་གིས་སཱཙྪ་རྒྱུན་ཁྱེར་ལྟ་བུར་བྱེད་པའི་ཚེ། ཡུལ་མཆོག་དམན་གྱི་ཆེད་དུ་དམིགས་པའི་བསྔོ་བ་སྨོན་ལམ་བྱ་བའམ། འདོད་དོན་གསོལ་གདབ་དང་འབྲེལ་བར་ཉམས་སུ་བསྟར་བའི་དབང་དུ་བྱེད་ན། སཱཙྪ་ཚར་ལྔ་བཏབ་པའི་དང་པོའི་དགེ་བ་བསྔོས་པའི་རྗེས་ཐོག་དེ་མ་ཐག་པར། འདི་སྐད་དུ། སངས་རྒྱས་སྤྱན་སྔར་མཆོད་པའི་སྤྲིན་གྱིས་གཏིབས། ། ལུང་རྟོགས་བསྟན་པ་དྲི་མེད་ཕྱོགས་བཅུར་རྒྱས། ། བཤད་དང་སྒྲུབ་པ་ལྷུར་ལེན་འདུས་པའི་ཚོགས། ། ནོར་འཛིན་དཀྱིལ་འཁོར་ཡོངས་ཁྱབ་རྒྱས་པར་ཤོག། ཅེས་བརྗོད། གཉིས་པའི་རྗེས་སུ། དངོས་བརྒྱུད་དཔལ་ལྡན་བླ་མ་གང་བྱོན་པའི། ། ཟབ་ཡངས་ཐུགས་ཀྱི་དགོངས་པ་རྫོགས་པ་དང་། ། ད་ལྟར་བཞུགས་རྣམས་སྐུ་ཚེ་རིང་འཚོ་ཞིང་། ། ཕྲིན་ལས་འགྲོ་དོན་ཕྱོགས་བྲལ་རྒྱས་པར་ཤོག། ཅེས་དང་། གསུམ་པའི་རྗེས་སུ། བདག་ཀྱང་སྐྱེ་བ་འདི་དང་ཡང་སྲིད་རྣམས། ། དཀོན་མཆོག་སྐྱབས་བཟུང་ཚེ་དཔལ་འབྱོར་པ་འཕེལ། ། ཚོགས་ཟུང་རྒྱ་མཚོའི་ཕ་རོལ་ལེགས་བརྒལ་ཏེ། ། ཡོན་ཏན་རིན་ཆེན་གཏེར་ལ་དབང་འབྱོར་ཤོག། ཅེས་དང་། བཞི་པའི་རྗེས་སུ། སྐྱེད་བྱེད་དྲིན་དུ་ཆེ་བ་ཕ་མས་མཚོན། ། མར་གྱུར་རིགས་དྲུག་སེམས་ཅན་སྲིད་དོ་ཅོག། སྡུག་བསྔལ་ཀུན་འབྱུང་འཆིང་བ་ཡོངས་གྲོལ་ནས། ། ཐམས་ཅད་མཁྱེན་པའི་གྲོང་མཆོག་ཕྱིན་པར་ཤོག། ཅེས་དང་། ལྔ་པའི་རྗེས་སུ། དུས་བྱས་རིང་པོ་མ་ཡིན་མི་ཕྱུགས་ཀྱིས། ། ཉེར་མཚོན་སྲིད་པ་བར་དོའི་སེམས་ཅན་རྣམས། ། འཁྲུལ་སྣང་འཇིགས་སྐྲག་སྡུག་བསྔལ་ཀུན་བྲལ་བར། ། དཀོན་མཆོག་བྱིན་རླབས་རྫོགས་འཚང་རྒྱ་བར་ཤོག། ཅེས་བརྗོད། འདོད་གསོལ་བྱེད་ན་ཤོག་ཅེས་པའི་ཚབ་ཏུ། མཛོད་ཅེས་པའི་སྐུལ་ཚིག་བསྒྱུར་བས་གྲུབ་བོ། ། གནས་སྐབས་འགའ་ཞིག་ཏུ་སྤྲོ་བའམ་སཱཙྪ་མང་པོ་དུས་གཅིག་ཏུ་བསགས་ལ་རབ་གནས་འབྲིང་པོ་ཙམ་བྱེད་ན། རང་ཐུན་མཚམས་ཀྱི་ལྷའི་ང་རྒྱལ་དང་ལྡན་པས། ཨོཾ་སུམྦྷ་ནི་སུམྦྷ་སོགས་ཀྱིས་བགེགས་བསྐྲད། བསྒྲུབས་པའི་བུམ་ཆུའམ་རྟེན་རྙིང་པ་ལ་སྐུ་ཁྲུས་གསོལ་བའི་ཁྲུས་ཆུ་ཡོད་པའམ་མེད་ན་ཡིད་ཀྱིས་བསམས་ལ། ཇི་ལྟར་བལྟམས་པ་སོགས་ནས། ཤྲི་ཡེ་ཧཱུྃ་གི་བར་གྱིས་ཁྲུས་གསོལ། སྭ་བྷཱ་ཝ་སོགས་ཀྱིས་སྦྱངས། སྟོང་པའི་ངང་ལས་སཱཙྪའི་གྲངས་དང་མཉམ་པའི་སེང་གེའི་ཁྲི་སྣ་ཚོགས་པདྨ་དང་ཟླ་བའི་གདན་ལ། ཨོཾ་ལས་འཁོར་ལོ་ཨོཾ་གྱིས་མཚན་པ་ལས་རྣམ་པར་སྣང་མཛད་ཀྱི་སྐུར་གྱུར། དེ་ཞུ་བ་ལས་ཆོས་སྐུའི་མཆོད་རྟེན་མཚན་ཉིད་ཐམས་ཅད་ཡོངས་སུ་རྫོགས་པའི་བུམ་པའི་ནང་དུ་དབུས་སུ་སེང་གེ། ཤར་དུ་གླང་ཆེན། ལྷོར་རྟ། ནུབ་ཏུ་རྨ་བྱ། བྱང་དུ་མཁའ་ལྡིང་རྣམས་ཀྱིས་བཏེག་པའི་རིན་པོ་ཆེའི་ཁྲི་པདྨ་དང་ཟླ་བའི་གདན་རེ་རེ་དང་བཅས་པའི་དབུས་སུ། ཨོཾ་ལས་འཁོར་ལོ་ཨོཾ་གྱིས་མཚན་པ་ལས་རྣམ་སྣང་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། ཤར་དུ་ཧཱུྃ་ལས་རྡོ་རྗེ་ཧཱུྃ་གིས་མཚན་པ་ལས་མི་བསྐྱོད་པ་སྔོན་པོ་ས་གནོན་མཉམ་གཞག་གི་ཕྱག་རྒྱ་ཅན། ལྷོར་ཏྲཱྃ་ལས་རིན་པོ་ཆེ་ཏྲཱྃ་གིས་མཚན་པ་ལས་རིན་འབྱུང་སེར་པོ་མཆོག་སྦྱིན་དང་མཉམ་གཞག་གི་ཕྱག་རྒྱ་ཅན། ནུབ་ཏུ་ཧྲཱིཿལས་པདྨ་ཧྲཱིཿས་མཚན་པ་ལས་འོད་དཔག་མེད་དམར་པོ་མཉམ་གཞག་གི་ཕྱག་རྒྱ་ཅན། བྱང་དུ་ཨཿལས་སྣ་ཚོགས་རྡོ་རྗེ་ཨཿས་མཚན་པ་ལས་དོན་གྲུབ་ལྗང་གུ་སྐྱབས་སྦྱིན་མཉམ་གཞག་གི་ཕྱག་རྒྱ་ཅན་ཐམས་ཅད་ཀྱང་དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེ་སྐྱིལ་ཀྲུང་གིས་བཞུགས་པའི་མཐའ་སྐོར་དུ་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་བ་དང་བཅས་པར་གྱུར་ཅེས་དང་། སྐུ་བརྙན་ཡོད་ན། སྟོང་པར་སྦྱངས། སྟོང་པའི་ངང་ལས་པདྨ་དང་ཟླ་བའི་སྟེང་དུ། ཨོཾ་ཨཱཿཧཱུྃ་ལས་རྡོ་རྗེ་ཨོཾ་ཨཱཿཧཱུྃ་གིས་མཚན་པ་ལས། རྡོ་རྗེ་སེམས་དཔའ་དཀར་པོ་རྡོ་རྗེ་དང་དྲིལ་བུ་འཛིན་པ། དར་གྱི་ན་བཟའ་དང་རིན་པོ་ཆེའི་རྒྱན་གྱིས་བརྒྱན་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པར་བསྐྱེད་དོ། ། དེ་ནས་དེ་ཐམས་ཅད་ཀྱི་དཔྲལ་བར་ཨོཾ། མགྲིན་པར་ཨཱཿཐུགས་ཀར་ཧཱུྃ། ཧཱུྃ་ལས་འོད་ཟེར་འཕྲོས་པས་རང་བཞིན་གྱི་གནས་ནས་བསྒོམས་པ་དང་འདྲ་བའི་ཡེ་ཤེས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་ཨོཾ་བཛྲ་ས་མཱ་ཛཿཞེས་པས་སྤྱན་དྲངས། ཛཿཧཱུྃ་བྃ་ཧོཿཞེས་མང་དུ་བརྗོད་པས་བསྟིམ། ལྷ་ཐམས་ཅད་ཀྱི་སྤྱི་བོར་ཨོཾ་ལས་འཁོར་ལོ་ཨོཾ་གྱིས་མཚན་པ། མགྲིན་པར་ཨཱཿལས་པདྨ་ཨཱཿས་མཚན་པ། ཐུགས་ཀར་ཧཱུྃ་ལས་རྡོ་རྗེ་ཧཱུྃ་གིས་མཚན་པ། སླར་ཡང་ཧཱུྃ་ལས་འོད་ཟེར་འཕྲོས་པས། དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿཞེས་པས་སྤྱན་དྲངས། དེ་བཞིན་གཤེགས་པ་ཐམས་ཅད་ཀྱིས་འདི་རྣམས་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། སླར་ཡང་ཧཱུྃ་ལས་འོད་ཟེར་འཕྲོས་པས། དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿཞེས་པས་སྤྱན་དྲངས། དེ་བཞིན་གཤེགས་པ་ཐམས་ཅད་ཀྱིས་འདི་རྣམས་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས། ཇི་ལྟར་བལྟམས་པ་སོགས་ནས་ཤྲི་ཡེ་ཧཱུྃ་ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་། དྲི་མ་དག། ཆུའི་ལྷག་མ་ཡར་ལུད་པ་ལས་རྡོ་རྗེ་སེམས་དཔས་དབུར་བརྒྱན་པར་བསམས་ལ། ཨོཾ་སརྦ་ཏ་ཐཱ་ག་ཏ་རེ་རེའི་མགོར་སྦྱར་བའི་ཨརྑྷཾ་སོགས་ཀྱིས་མཆོད། བསྟོད་པར་འོས་པ་ཐམས་ཅད་སོགས་ཀྱིས་བསྟོད། མིག་ཐུར་རམ་རྡོ་རྗེ་རྡོ་རྗེ་རྩེ་ལྔ་པའི་ཕྱག་རྒྱས་བཟུང་ནས་སྤྱན་དབྱེ་བའི་ཚུལ་བྱ་ཞིང་། ཀུན་མཁྱེན་ཡེ་ཤེས་སྤྱན་ལྡན་སྐྱོན་བྲལ་ཡང་། ། གུས་པས་འཕགས་པའི་སྤྱན་ནི་དབྱེ་བགྱིས་པས། ། ནམ་མཁའི་མཐས་གཏུགས་གྱུར་པའི་སེམས་ཅན་རྣམས། ། སངས་རྒྱས་ཡེ་ཤེས་སྤྱན་ནི་ཐོབ་པར་ཤོག། ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོདྷ་ནེ་སྭཱ་ཧཱ། ཡེ་ཤེས་ཀྱི་སྤྱན་རྣམ་པར་དག་པ་ཐོབ་སྟེ་སེམས་ཅན་གྱི་དོན་ལ་འཇུག་པའི་མཐུ་ཕུན་སུམ་ཚོགས་པ་དང་ལྡན་པར་གྱུར་ཅིག་ཅེས་བརྗོད། ཏིང་ངེ་འཛིན་གྱིས་བསྐྱེད་ཅིང་བསྟིམས་པའི་ལྷ་དེ་རྣམས་འོད་དུ་ཞུ་བ་ལས། རྟེན་སོ་སོའི་རྣམ་པར་གྱུར་པར་བསམ། འབྲུ་གཙང་མའི་མེ་ཏོག་ཡེ་དྷརྨཱའི་སྔགས་ཀྱི་བྱིན་གྱིས་བརླབས་ཏེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་མྱ་ངན་ལས་མི་འདའ་བར་བརྟན་པར་བཞུགས་སུ་གསོལ། ཁྱད་པར་དུ་ཡང་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་ཐམས་ཅད་ཇི་སྲིད་འབྱུང་བ་བཞིའི་གནོད་པས་མ་ཞིག་བར་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཨོཾ་སུ་པྲ་ཏིཥྛ་བཛྲེ་སྭཱ་ཧཱ་ཞེས་དང་། ཡེ་དྷརྨཱ་ལན་གསུམ་བརྗོད་ཅིང་མེ་ཏོག་གཏོར། སླར་ཡང་མཆོད་བསྟོད་སྔར་བཞིན་བྱ། ཕུན་སུམ་ཚོགས་པའམ་ཆེ་བའི་ཆེ་མཆོག་སོགས་བཀྲ་ཤིས་ཀྱི་ཚིགས་བཅད་ཅི་རིགས་པ་བརྗོད་ཅིང་མེ་ཏོག་གི་ཆར་ཕབ་སྟེ། རྟེན་རྣམས་སྐྱེ་བོས་མི་འགོམ་པའི་ཕྱོགས་སུ་བཞུགས་སུ་གསོལ་ལོ། ། གསུམ་པ་ནི། སྤྱིར་མཆོད་རྟེན་ཞེས་པ་དེ་བཞིན་གཤེགས་པའི་རྟེན་གསུམ་སྤྱི་ལ་འཇུག་མོད། འདིར་མཆོད་རྟེན་དང་སྐུ་གཟུགས་སོ་སོར་སྨོས་ཏེ་བཞེངས་པའི་ཕན་ཡོན་གསལ་རྒྱལ་གྱིས་ཞུས་པར། བཅོམ་ལྡན་འདས་ཀྱི་མཆོད་རྟེན་རྣམས་དང་ནི། ། གཟུགས་སྐུ་རྣམས་ལ་རྡུལ་ཕྲན་ཅི་སོང་བ། ། དེ་ཡི་གྲངས་སྙེད་དེ་བྱེད་མི་རྣམས་ཀྱིས། ། ལྷ་ཡུལ་ས་སྟེང་ངེས་པར་རྒྱལ་སྲིད་འཐོབ། ། གཟུགས་དང་གཟུགས་མེད་ཁམས་ཀྱི་ཏིང་ངེ་འཛིན། ། ཕུན་སུམ་ཚོགས་པའི་ས་མཆོག་ཀུན་མྱངས་ནས། ། ཐ་མར་སྐྱེ་དང་རྒ་ལ་སོགས་པ་ཡི། ། སྡུག་བསྔལ་མེད་པར་སངས་རྒྱས་གོ་འཕང་ཐོབ། ། ཅེས་སོགས་དང་། དེ་བཞིན་གཤེགས་པའི་གཟུགས་བརྙན་བཞག་པའི་ཕན་ཡོན་བརྗོད་པར། གཟུགས་བརྙན་བྱེད་པའི་གང་ཟག་སྦྱིན་པ་པོ་ལ་ཕན་ཡོན་གཞལ་མེད་ཁང་ཆེན་པོར་གནས་པ་སོགས་དང་། ཕྱུག་ཅིང་ནོར་མང་བ་སོགས་དང་། གཟུགས་བཟང་ཞིང་ལྟ་ན་སྡུག་པ་སོགས་དང་། འཁོར་ལོས་སྒྱུར་བའི་རྒྱལ་པོ་འཁོར་བཟང་པོ་རིན་པོ་ཆེ་སྣ་བདུན་དང་ལྡན་པ་སོགས་དང་། ལུས་དང་བྲལ་མ་ཐག་བདེ་འགྲོ་མཐོ་རིས་ཀྱི་འཇིག་རྟེན་ལྷར་སྐྱེས་ནས་དེར་ལྷའི་གནས་བཅུ་ལ་ལོངས་སྤྱོད་པ་ལ་སོགས་པའི་ཕན་ཡོན་ལྔ་གསུངས། འཕགས་པ་རྨད་དུ་བྱུང་བ་ལས་ཀྱང་། འཛམ་བུའི་གླིང་ནས་བརྩམས་ཏེ་སྟོང་གསུམ་འཇིག་རྟེན་ཁམས་ཀྱི་བར་རིན་པོ་ཆེ་སྣ་བདུན་གྱི་རང་བཞིན་དུ་བྱས་ཏེ། རྒྱུན་དུ་ཞུགས་པ་རྣམས་དང་། ལན་ཅིག་ཕྱིར་འོང་བ་རྣམས་དང་། ཕྱིར་མི་འོང་བ་རྣམས་དང་། དགྲ་བཅོམ་པ་རྣམས་དང་། རང་སངས་རྒྱས་རྣམས་དང་། ཕྱོགས་བཞིའི་དགེ་སློང་གི་དགེ་འདུན་ལ་ཕུལ་བ་བས། གང་གིས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཡོངས་སུ་མྱ་ངན་ལས་འདས་པའི་མཆོད་རྟེན་འཇིམ་པ་ལས་སྐྱུ་རུ་རའི་འབྲས་བུ་ཙམ་བྱས་པའི་བསོད་ནམས་ཆེས་ཆེ་བར་བསྔགས་པ་སོགས་གསུང་རབ་རྣམས་ལས་རྒྱ་ཆེར་འབྱུང་ཞིང་། གོང་གི་རྣམ་པར་སྣང་མཛད་འོད་ཀྱི་རྒྱལ་པོའི་གཟུངས་བཟླས་ཏེ་མཆོད་རྟེན་བྱས་པའི་ཕན་ཡོན་ནི། གཟུངས་དེ་ཉིད་ལས། གཟུངས་འདི་འཇིམ་པའམ་བྱེ་མའི་གོང་བུ་ལ་ལན་ཉི་ཤུ་རྩ་གཅིག་བཟླས་ལ་མཆོད་རྟེན་བྱའོ། ། མཆོད་རྟེན་དེ་ལ་རྡུལ་ཕྲ་རབ་ཀྱི་གྲངས་ཇི་སྙེད་ཡོད་པ་དེ་སྙེད་ཀྱི་མཆོད་རྟེན་བྱས་པར་འགྱུར་རོ། ། རྡུལ་ཕྲ་རབ་ཀྱི་གྲངས་ཇི་སྙེད་ཡོད་པ་དེ་སྙེད་ཀྱི་ལྷ་དང་མི་རྣམས་ཀྱི་སྐྱེ་བ་ཕུན་སུམ་ཚོགས་པ་ཐོབ་པར་འགྱུར་རོ། ། གང་དང་གང་དུ་སྐྱེས་པ་ན་སྐྱེ་བ་དྲན་པར་འགྱུར་རོ། ། མྱུར་དུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བར་འགྱུར་རོ་ཞེས་དང་། དེ་བཞིན་དུ་རྟེན་འབྲེལ་སྙིང་པོ་བཟླས་པའམ་ནང་དུ་བཅུག་པའི་ཕན་ཡོན་སོགས་མང་དུ་འབྱུང་བ་རྣམས་ཤེས་པར་བྱས་ནས་ཚུལ་འདི་ལ་ཤིན་ཏུ་འབད་པར་རིགས་སོ། ། སྨྲས་པ། ཐུབ་གསུང་རིག་བྱེད་འབྱིན་པོའི་བཀའ་ཡིས་སྩལ། ། དགོངས་འགྲེལ་བདེ་འབྱུང་རལ་པའི་ཁྲོད་དུ་གནས། ། དམ་པའི་གཟུགས་བརྙན་སྒྲུབ་ཐབས་མཐོ་རིས་ཀླུང་། ། ཐོས་བརྩོན་སྐལ་ལྡན་ཤིང་རྟས་འདི་ན་དྲངས། ། ཚེགས་ཆུང་ཕན་ཡོན་ཆེ་བ་མང་བསྙད་ཀྱང་། ། བདེ་གཤེགས་གཟུགས་བརྙན་བསྐྲུན་པའི་དོ་ཟླ་སུ། ། ཡིད་འཕྲོག་མེ་ཏོག་གྲངས་མེད་བཞད་པའི་དབུས། ། ཨུ་དུ/ ་ར་གཉིས་པ་ཅང་མཆིས་སམ། ། ཚུལ་འདི་བསྡེབས་པའི་གཡར་དམ་ཡི་གེ་དག། སྙིང་ལ་བཀོད་པ་གང་ཚེ་ས་སྐྱོང་གི། གསུང་བསྐུལ་སྙན་དངགས་ལྷང་ལྷང་འཇེབས་པའི་ཚེ། ། སུག་པའི་ཡལ་འདབ་ཟློས་བུའི་གར་གྱིས་རྩེན། ། དགེ་ཚོགས་སྟོབས་སུ་རྫོགས་པའི་རུ་སྦལ་གྱིས། ། ཚོགས་གཉིས་རྒྱ་མཚོ་ལ་ཞུགས་རྣམ་པ་ཀུན། ། མཁྱེན་པའི་ཀུན་བཟོད་དཀྱིལ་འཁོར་ལེགས་ཕྱུང་ནས། ། ལུས་ཅན་བདེ་བར་ངལ་གསོའི་རྟེན་གྱུར་ཅིག། ། །ཅེས་སཱཙྪ་འདེབས་པའི་ཆོ་ག་དགེ་ཚོགས་རྒྱ་མཚོ་འཕེལ་བའི་ཟླ་བ་ཞེས་བྱ་བ་འདི་ནི། སྒང་འགྲམ་ས་འཛིན་བློ་བཟང་བྱམས་པ་ཞེས་པའི་གསུང་མཆིད་ཀྱིས་བསྐུལ་ངོར། དྲི་མ་མེད་པའི་བཀའ་དང་། ཇོ་བོ་ཨ་ཏི་ཤ་ལ་སོགས་པ་འཕགས་བོད་ཀྱི་དྲན་དབང་མང་པོའི་དགོངས་འགྲེལ་ལས་ཇི་ལྟར་འབྱུང་བ་ཉམས་སུ་བླང་བདེ་བར་བནྡེ་ཚུལ་ཁྲིམས་རིན་ཆེན་དུ་བོད་པས་དཔལ་གདོང་ཞེས་པ་གསར་ཚེས་ཀྱི་བགྲང་གཞིའི་མཆུ་ཟླ་བའི་དཀར་ཕྱོགས་ཀྱི་རྒྱལ་བ་གསུམ་པ། སྒྲ་མཁན་རྒྱལ་སར་ཕེབས་པའི་ཉིན་གྲུབ་པར་བགྱིས་པ་སེམས་ཅན་ཐམས་ཅད་ལ་ཕན་པར་གྱུར་ཅིག། ། །
ཡིག་རྒྱག་པ། ཚེ་ཀྲུག་ནས།
སྦྲགས་བསྡུར་པ། ཚེ་ཀྲུག་ནས།  ཞུ་བཙུད་པ་ཨོ་རྒྱན་ཚེ་རིང་།